b'\n_START_ARTICLE_\nReformierakonna rahastamisskandaal\n_START_PARAGRAPH_\nReformierakonna rahastamisskandaal ehk Silvergate on 2012. aasta mais puhkenud Eesti poliitiline skandaal, mis puudutab Eesti Reformierakonna liikmete annetusi, millega liikmed v\xc3\xa4idetavalt annetasid variisikutena erakonnale anon\xc3\xbc\xc3\xbcmsete toetajate raha. Juhtum l\xc3\xb5ppes Erakondade rahastamise j\xc3\xa4relevalve komisjoni-poolse m\xc3\xa4\xc3\xa4rusega anon\xc3\xbc\xc3\xbcmsed annetused riigieelarvesse kanda. Ametlik uurimine l\xc3\xb5ppes t\xc3\xb5endite puudumise t\xc3\xb5ttu. S\xc3\xbc\xc3\xbcdistused avalikkuse ette toonud Silver Meikar heideti erakonnast v\xc3\xa4lja ning juhtumi t\xc3\xb5ttu astus tollane justiitsminister Kristen Michal ministrikohalt tagasi.\n_START_SECTION_\nKronoloogia\n_START_PARAGRAPH_\nSilver Meikar annetas 2009.\xe2\x80\x932010. aastal Eesti Reformierakonnale raha, mille p\xc3\xa4ritolu ta enda v\xc3\xa4itel ei tea. 2009. aasta novembris (20 000 krooni) ja detsembris (20 000 krooni) ning 2010. aasta veebruaris (20 000 krooni), m\xc3\xa4rtsis (20 000 krooni), aprillis (25 000 krooni) ja juunis (10 000 krooni)._NEWLINE_Meikar kirjeldas annetamisskeemi ajalehes Postimees 2012. aastal ilmunud arvamusloos nii: "Selle raha andis mulle \xc3\xbcmbrikus Kalev Lillo, kes tollal t\xc3\xb6\xc3\xb6tas Reformierakonna kontoris juhtival kohal. Enne annetamist helistas mulle peasekret\xc3\xa4r Kristen Michal ja k\xc3\xbcsis, kas olen n\xc3\xb5us erakonda toetama. "Muidugi oleksin n\xc3\xb5us," vastasin ja lisasin: "kuid ega v\xc3\xa4ga palju antud hetkel v\xc3\xb5imalik ei ole." Sain teada, et ega see tegelikult mulle mingeid kulusid kaasa ei toogi. Mulle antakse sulas kontole kandmiseks nii suur summa, mis kahtlasena ei n\xc3\xa4iks. "Mis seal ikka, teeme \xc3\xa4ra," vastasin rehepapi kombel."_NEWLINE_Lillo ja Michal l\xc3\xbckkasid Meikari v\xc3\xa4ited tagasi 22. mail 2012 avaldatud Reformierakonna pressiteates. "Erakond arvas, et tegu on tema rahaga, summa iseenesest varasema riigikogu liikme puhul meis k\xc3\xbcll kahtlust ei \xc3\xa4ratanud. Teeme omalt poolt avalduse \xc3\xb5iguskaitseorganitele, et uurida, kas midagi selles loos viitab v\xc3\xb5imalikule kuriteole," \xc3\xbctles Michal pressiteates._NEWLINE_ETV ajakirjanik Marko Reikop k\xc3\xbcsis Lillo k\xc3\xa4est 22. mail saates "Ringvaade", kas Reformierakond on kasutanud Silver Meikari kirjeldatud rahastamisskeemi. Lillo vastas k\xc3\xbcsimusele: "Mina ei tea, et oleks olnud. Ma ei ole sellega kokku puutunud."_NEWLINE_Riigiprokuratuur alustas samal p\xc3\xa4eval kriminaalmenetlust, et kontrollida Postimehes ilmunud v\xc3\xa4iteid, et Reformierakond on vastu v\xc3\xb5tnud teadmata allikatest p\xc3\xa4rinevat vara, mis on vormistatud erakonna liikmete annetustena. Menetlust alustati karistusseadustiku paragrahvi 402\xc2\xb9 tunnustel, mis n\xc3\xa4eb ette vastutuse erakonna majandustegevusele ja varale kehtestatud piirangute rikkumise eest. Kuna esineb kahtlus, et antud juhul on erakond saanud vara mittelubatud allikatest, v\xc3\xb5ib tegemist olla erakonna varale kehtestatud piirangute rikkumisega._NEWLINE_Anon\xc3\xbc\xc3\xbcmseks j\xc3\xa4\xc3\xa4da sooviv endine Reformierakonna liige \xc3\xbctles 23. mail 2012, et sai 2008. aastal Kalle Pallingu k\xc3\xa4est raha, mille kandis enda isikliku annetusena partei arvele. Palling kommenteeris tunnistust "Aktuaalsele kaamerale" samal p\xc3\xa4eval nii: "Ei oska seda kommenteerida. Pole olnud sellist asja"._NEWLINE_Lauri Luik annetas 2009. aasta aprillist 2010. aasta septembrini Reformierakonnale 146 300 krooni. "Minu annetused l\xc3\xa4bi k\xc3\xb5ikide aastate on olnud minu raha. Minu p\xc3\xb5him\xc3\xb5te on selline, et mina teen k\xc3\xb5ik oma kampaaniad l\xc3\xa4bi erakonna ja panen erakonnale raha siis, kui mul on m\xc3\xb5ni kampaania," selgitas Luik annetusi. _NEWLINE_24. mail otsis keskkriminaalpolitsei l\xc3\xa4bi Reformierakonna kontori Tallinna kesklinnas T\xc3\xb5nism\xc3\xa4el._NEWLINE_Riigikogu esimees Ene Ergma \xc3\xbctles 24. mail intervjuus Kuku raadiole, et tema hinnangul peaks v\xc3\xa4idetavaid rahastamisskeeme kasutanud inimesed poliitikast lahkuma. Samal p\xc3\xa4eval tuli Hans H. Luik v\xc3\xa4lja v\xc3\xa4itega, et kui 2008. aastal said Kanal 2 ja TV3 50 miljonit krooni toetust digilevile \xc3\xbcleminekuks, siis selle toetuse m\xc3\xa4\xc3\xa4ramisel oli oluline osa parteidele antud soodsates reklaamisekundites._NEWLINE_Postimehe ajakirjanik Nils Niitra on pidanud seda skandaali Eesti poliitika tulevikku suunavaks ja leiab, et Meikari tasal\xc3\xbclitamine Reformierakonna poolt oli erakordne rumalus. "Kui v\xc3\xb5idab tema, v\xc3\xb5ib meil olla tulevikuski poliitikuid, kes on valmis viskuma t\xc3\xb5e ja \xc3\xb5igluse nimel ambrasuurile. Kui ta aga kaotab, siis on see selge signaal noorerakondlastele, et hallide skeemidega tuleb leppida ja neid ei tohi vaidlustada."_NEWLINE_Alates Meikari kirjutise ilmumisest maikuus p\xc3\xbcsis Eesti Reformierakond meediat\xc3\xa4helepanu keskmes kuni septembrini.\n_START_SECTION_\nTulemused\n_START_PARAGRAPH_\nOktoobris l\xc3\xb5petati uurimine k\xc3\xbcllaldaste t\xc3\xb5endite puudumise t\xc3\xb5ttu, kuid kahtlused j\xc3\xa4id endiselt \xc3\xbcles. Politoloog T\xc3\xb5nis Saarts t\xc3\xb5i v\xc3\xa4lja skandaali kolm olulist tulemit: algas debatt erakondade rahastamise ja nende rolli \xc3\xbcle \xc3\xbchiskonnas, kadus piir "heade" ja "halbade" erakondade vahel ning s\xc3\xbcvenes valijate usaldamatus erakondade vastu._NEWLINE_24. oktoobril 2012 visati Meikar erakonna N\xc3\xb5mme piirkonna juhatuse avalduse alusel Reformierakonnast v\xc3\xa4lja. "Raske on v\xc3\xa4lja arvata kedagi, kes on end ise asetanud v\xc3\xa4ljapoole erakonda," kommenteeris otsust Reformierakonna esimees, peaminister Andrus Ansip. Ajakirjanduses p\xc3\xa4lvis otsus \xc3\xbcldiselt pigem hukkam\xc3\xb5istu, n\xc3\xa4iteks nimetas ERR-i uudisteportaali arvamustoimetaja Rain Kooli toimunut "inetuks k\xc3\xa4ttemaksuoperatsiooniks": "Ja n\xc3\xbc\xc3\xbcd tagantj\xc3\xa4rgi, kui ollakse justkui juriidiliselt puhtad poisid \xe2\x80\x93 kohtuasja ei tulnud \xe2\x80\x93 on asutud oma j\xc3\xb5udu tunnetades lihtsalt sellele, kes julges suu lahti teha, k\xc3\xa4tte maksma." "Liberaalse erakonna puhul eriarvamuste p\xc3\xa4rast v\xc3\xa4lja heitmine on muidugi \xc3\xbcllatav," \xc3\xbctles IRL-i aseesimees T\xc3\xb5nis Lukas, lisades, et ei tea \xc3\xbchtegi p\xc3\xb5hjust, miks ei peaks Meikarit soovi korral n\xc3\xa4iteks IRL-i vastu v\xc3\xb5tma. "See, kuidas Reformierakond on praegu toimetanud ja erakonna sisene vilepuhuja on risti l\xc3\xb6\xc3\xb6dud, saadab kummalise signaali," kinnitas \xc3\xbchenduse Korruptsioonivaba Eesti juht Asso Prii. Seevastu leidis suhtekorraldaja Ivo Rull, et v\xc3\xa4ljaheitmine oli m\xc3\xb5istlik lahendus, mis ei kahjusta erakonna mainet, ehkki suurendab poliitikas pettunute hulka: "Kui inimesed enam normaalselt ei suhtle, on lahkuminek m\xc3\xb5istlik lahendus. /---/ Et valimiskampaaniate aegu k\xc3\xa4ituvad erakonnad nagu militaarsed struktuurid, on neil raske tolereerida siseinfo lekitajaid. Meikari v\xc3\xa4ljaheitmisel l\xc3\xa4htus Reformierakond printsiibist: parem \xc3\xb5udne l\xc3\xb5pp kui l\xc3\xb5putu \xc3\xb5udus."_NEWLINE_P\xc3\xa4rast v\xc3\xa4ljaviskamist lubas Meikar poliitikas j\xc3\xa4tkata, kuid v\xc3\xa4listas l\xc3\xa4hiajal j\xc3\xa4tkamise erakonnapoliitikas._NEWLINE_25. oktoobril otsustas erakondade rahastamise j\xc3\xa4relevalve komisjon, et Meikari tehtud annetus on anonn\xc3\xbc\xc3\xbcmne ja Reformierakond peab selle kandma riigieelarvesse._NEWLINE_Eesti erakondade rahastamise probleeme k\xc3\xa4sitles seoses Gruusia valimistega Euroopa Parlamendi suurkogu plenaaristungil parlamendi liige Indrek Tarand._NEWLINE_Oktoobris p\xc3\xbc\xc3\xbcdis Reformierakonna liige Rene Ilves t\xc3\xb5kestada meeleavalduste korraldamist erakonna peakontori ees Tallinnas, registreerides sinna fiktiivsed meeleavaldused. Sellest ajendatult sai sotsiaalmeedias alguse kodanikuliikumine "Aitab valelikust poliitikast", mis j\xc3\xa4tkas meelavalduste korraldamist Tallinnas ja Tartus._NEWLINE_24. oktoobril, kohe p\xc3\xa4rast Meikari v\xc3\xa4ljaheitmist, langes Reformierakonna liikmete arv \xc3\xa4riregistris Delfi andmeil kella 13.36 ja 20.45 vahel 21 v\xc3\xb5rra. Oktoobri l\xc3\xb5pus tehtud kokkuv\xc3\xb5tte kohaselt oli Reformierakonna liikmete koguarv skandaali algusest saati suurenenud: viie kuuga lahkus \xc3\xbcle 200 inimese, uusi liitujaid oli ligi 500. Samas oli skandaali t\xc3\xb5ttu lahkunute seas staa\xc5\xbeikaid poliitikuid: 6. novembril esitas lahkumisavalduse diplomaat, kirjanik ja endine kaitseminister Jaak J\xc3\xb5er\xc3\xbc\xc3\xbct, parteist lahkusid asutajaliikmed Olev Vaher ja P\xc3\xa4rtel Piirim\xc3\xa4e, samuti Tartu linnavolikogu Reformierakonna fraktsiooni endine n\xc3\xb5unik Ingi Mihkelsoo ja Tartu Noorte Reformiklubi asutajaliige Koit Arro, _NEWLINE_Meeleavalduste j\xc3\xa4rel avaldasid Reformierakonna juhtpoliitikute skandaali v\xc3\xa4ltel antud selgituste suhtes kahtlusi erakonda Riigikogus esindavad Kaja Kallas ja Andrei Korobeinik, kes p\xc3\xa4lvisid omakorda kriitikat partei juhtfiguuridelt, sealhulgas erakonna aseesimehelt, rahandusminister J\xc3\xbcrgen Ligilt._NEWLINE_6. detsembril 2012 teatas justiitsminister Kristen Michal enda tagasiastumisest. Ta \xc3\xbctles, et: "Ma lahkun, et kaitsta Reformierakonda ja valitsuse t\xc3\xb6\xc3\xb6v\xc3\xb5imet. See on minu isiklik otsus. Ma ei lahku s\xc3\xbc\xc3\xbc t\xc3\xb5ttu."'